Serikali ya kaunti yahimizwa kuajiri wakalimani wa viziwi
Language: Swahili | Genre: News

Serikali ya kaunti yahimizwa kuajiri wakalimani wa viziwi 

   Viziwi wanaoishi katika Kaunti ya Kakamega wanataka serikali ya kaunti hiyo iajiri wakalimani watakaowasaidia kila wanapohitaji huduma katika ofisi za umma. 
   Mwenyekiti wa Chama cha Viziwi Kakamega, Bw Habel Ouma alisema kuna takriban viziwi 3,000 katika kaunti hiyo ambao huwa wanatatizika sana wanapohitaji huduma kwani kuna changamoto ya mawasiliano kati yao na maafisa husika. 
Alilaumu pia Tume ya Kitaifa ya Walemavu (NCPD) kwa kupuuza viziwi wakati wa kutoa mafunzo  kwa wakalimani. 
"NCPD ilitoa mafunzo kwa wakalimani wa viziwi bila kushauriana na Chama cha Kitaifa cha Viziwi (KNAD). Matokeo yake ni kwamba mafunzo yaliyotolewa hayakuwa ya kitaala mu," akasema Bw Ouma. 
Alitoa wito kwa serikali ya kaunti ishauriane na wadau kabla kuajiri wakalimani wa viziwi. 
 Baadhi yao walisema huwa wanalazimika kulipia huduma za wakalimani kila wakati wanapoenda kuhudumiwa katika afisi za kaunti ikiwemo wanapotafuta ajira, na kina mama wanapo taka kuhudumiwa katika hospitali za kaunti.